b'\n_START_ARTICLE_\nJakob Heinrich Rudolf Zinck\n_START_PARAGRAPH_\nJakob Heinrich Rudolf Zinck (24. m\xc3\xa4rts 1835 Riia \xe2\x80\x93 23. november 1906 Riia) oli baltisaksa p\xc3\xa4ritolu L\xc3\xa4ti ja Eesti vaimulik._NEWLINE_Zinck \xc3\xb5ppis Riia toomkoolis ja Riia kubermangug\xc3\xbcmnaasiumis. Aastatel 1856\xe2\x80\x931860 \xc3\xb5ppis ta Tartu \xc3\x9clikoolis filoloogiat ja usuteadust. Oli seej\xc3\xa4rel kodu\xc3\xb5petajaks L\xc4\x93durgas (Turaida l\xc3\xa4hedal) Ernst Otto Reinhold Girgensohni juures. Oli aastal 1864 prooviaastal P\xc3\xb5lva P\xc3\xbcha Neitsi Maarja koguduses Johann Georg Schwartzi juures. Ordineeriti 4. juulil 1865 \xc3\xb5petajaks._NEWLINE_Oli aastal 1865 Riia Jakobi koguduse eesti koguduse vikaar\xc3\xb5petaja ja aastatel 1866\xe2\x80\x931906 Riia Jakobi koguduse eesti koguduse \xc3\xb5petaja; oli aastatel 1865\xe2\x80\x931906 Riia Jakobi koguduse saksa koguduse abi\xc3\xb5petaja._NEWLINE_Aastatel 1871\xe2\x80\x931893 oli ta Poeglaste kooli juhataja, aastatel 1895\xe2\x80\x931904 oli ta Maria Diakonissideasutuse rektor, aastast 1884 toimetas ta Riias kirikulehte.'